Mens flere og flere Venstre-profiler peger på Jakob Ellemann-Jensen som partiets næste formand, er det mere åbent, hvem der skal efterfølge Kristian Jensen som partiets næstformand. Fire navne har været nævnt som kandidater – nemlig Stephanie Lose, Inger Støjberg, Karsten Lauritzen og Sophie Løhde, men både Stephanie Lose og Sophie Løhde har nu meddelt, at de ikke er klar til at snuppe næstformandsposten. Tilbage i de politiske spekulationer er således de to nordjyder, Inger Støjberg og Karsten Lauritzen. Støjberg favorit Jesper Vestergren, der politisk kommentator på TV2,  fortæller, at de kilder i Venstre, han har talt med, peger på enten Inger Støjberg eller Karsten Lauritzen som Venstres næste næstformand. Jarl Cordua, der er politisk kommentator og medlem af Venstre, er enig i den vurdering. Ifølge ham med Inger Støjberg som favorit. - Som det ser ud lige nu, virker det til, at Inger Støjberg er absolut storfavorit. Rigtig mange taler om Inger Støjberg. Og det gør de, fordi hun er fra Jylland, hun repræsenterer højrefløjen i udlændingedebatten - og når det handler om værdipolitik, kan hun sikre den flanke. Lauritzen afviser ikke næstformandsposten TV2 Nord talte umiddelbart efter Lars Løkke og Kristian Jensens pludselige exit med Karsten Lauritzen, der understregede, at han ikke vil bringe sig i spil til nogle af posterne. I dag siger den tidligere skatteminister til TV2 Nord, at han ikke er afvisende over for næstformandsposten, hvis han bliver opfordret til det. Men det er især ét navn bliver dog nævnt igen og igen: Tidligere udlændinge- og integrationsminister Inger Støjberg, der blev forbigået, da Venstre efter valget fordelte topposterne i partiet – på trods af at hun med 28.420 personlige stemmer ved valget kun blev overgået af Lars Løkke Rasmussen. Michael Aastrup Jensen, der er medlem af folketinget for Venstre, peger på Inger Støjberg som næstformand. - Hun har bevist med sit flotte personlige valg, men også med sine stærke holdninger, at hun ville kunne give en rigtig fin balance i forhold til Jakob Ellemann-Jensen, og at vi dermed ville kunne få et makkerpar, der kan samle partiet, siger han til TV 2. 21. september bliver det afgjort, hvordan Venstres ledelse kommer til at se ud fremadrettet.

Opsummering:
Ingen stiller op endnu - men feltet til Venstres nye ledelse snævrer ind, og tilbage i de politiske spekulationer er de to nordjyder, Inger Støjberg og Karsten Lauritzen. 